《清晖阁》
清代·弘历

清晖阁前十三松，虬枝诘曲拿高空。岁时代谢几阅历，撑青云盖圆童童。

杪春首夏例望雨，阁中兀坐愁蕴隆。才喜天边缕薄云，厌闻窗外鸣终风。

谡谡天籁真笙竽，乃作商吹增忧忡。尔松尔松胡不居员峤之侧、元岭之东，为彼仙人所抚摩、猿鹤之相从。

否则为岱岳五大夫、淮南十八公，何为落落潇洒质，憎弃乃如拱把桐。

呜呼良材时亦藉遭逢，世间得失纷穷通。只此殷忧萃一已，谁能后凋待三冬。